ועדת הכלכלה, כנסת 18, פרוטוקול מספר 130, 2009-12-21 10:00

אופיר אקוניס: בוקר טוב.

אופיר אקוניס: אנחנו מקיימים את הדיון הזה בהצעת חוק התקשורת (בזק ושידורים) (תיקון מס' 42) (שידור אירועי ספורט מרכזיים), התשס"ח-2008, של חבר הכנסת יואל חסון, ואני מבין שגם השר ארדן היה בהצעה הזאת במקור.

אופיר אקוניס: הוא ירד, כמובן.

אופיר אקוניס: ההצעה אושרה בקריאה ראשונה בכנסת הקודמת ב-30 ביולי 2008.

אופיר אקוניס: אנחנו מקיימים את הדיון, על-פי בקשתו של חבר הכנסת חסון לוועדה, בבקשה להחיל רציפות על הצעת החוק.

אופיר אקוניס: אנחנו פנינו למזכירות הממשלה לשמוע את עמדת הממשלה, והודיעונו שהממשלה אינה מסכימה להחיל דין רציפות על הצעת החוק.

אופיר אקוניס: אני מציע, חבר הכנסת חסון, לספר לנו בקצרה מהי, ואחר-כך נשמע גם את עמדת הממשלה.

יואל חסון: הצעת החוק נולדה בכנסת הקודמת יחד עם השר להגנת הסביבה הנוכחי חבר הכנסת גלעד ארדן במטרה להגדיר את אירועי הספורט הרשמיים של נבחרות ושל נבחרות ספורט ישראליות, גם כאלה שנערכים במסגרת בינלאומית, ולהבטיח שהאירועים האלה ישודרו בערוצים הפתוחים.

יואל חסון: ולא בגביה מיוחדת.

יואל חסון: בהצעת החוק הזאת דובר גם בכנסת הקודמת, ואני מקווה שגם בכנסת הזאת תהיה כוונה לקדם אותה בתיאום תוך התייחסות לכל מערכת השיקולים שיש היום בעולם הספורט הישראלי – גם האינטרס הציבורי מצד אחד, לאפשר לדוגמה שכדורגל, שהוא ספורט כל כך עממי לא יהפוך להיות ספורט לעשירים בלבד, אבל מצד שני גם לשמור על האיזונים האחרים – אינטרס הקבוצות- -

אופיר אקוניס: אתה יכול להחיל את זה גם על עיתונים.

יואל חסון: אתה רוצה שנעביר את העיתון כבר עכשיו?

אופיר אקוניס: לא, אני רק רומז לך.

יואל חסון: בכל מקרה, ליצור את האיזון גם באינטרס של הקבוצות כי יש קבוצות שיש אינטרס שזכויות שידור הם בעיניהן אחת ההכנסות המרכזיות שלהן.

יואל חסון: אני לא רוצה להיכנס למהות החוק, כי מאז הצעת החוק ועד היום ישבתי עם גורמים שרלוונטיים לעניין הזה, ולמדתי את הנושא, ואני עדיין ממשיך ללמוד את הנושא.

יואל חסון: לכן אני מאמין שנכון שהצעת החוק הזאת תהיה על השולחן, ונכון שתקבל דין רציפות.

יואל חסון: אמרתי גם בממשלה הקודמת, שהייתי בה יושב ראש הקואליציה שלה, שאני מאמין שאת הצעת החוק הזאת צריך לעשות בתיאום.

יואל חסון: התיאום מבחינתי הוא שמירת האינטרס והאיזון בין האינטרס הציבורי לבין האינטרסים האחרים שאני מקבל אותם כלגיטימיים.

אופיר אקוניס: אני מבקש שהדבר יירשם בפרוטוקול מפיו של חבר הכנסת חסון לדיונים נוספים בענייני תקשורת: לשמור על האינטרס הציבורי מול אינטרסים אחרים.

אופיר אקוניס: אני מצטט אותך, מה אתה רוצה?

אופיר אקוניס: אני נתלה באילנות גבוהים.

יואל חסון: מאה אחוז.

יואל חסון: הגעתי למצב טוב שאתה מצטט אותי.

יואל חסון: אל תעשה את זה במרכז הליכוד.

יואל חסון: לדעתי, על הממשלה להסכים לעשות דין רציפות, ואמרתי שאני אעשה את ההצעה הזאת בתיאום.

יואל חסון: אם הדעה תמשיך להיות כזאת אני אפעל מול הממשלה- -

אופיר אקוניס: ברור.

אופיר אקוניס: תודה רבה.

אופיר אקוניס: מי רוצה להתייחס?

דודי קופל: אני ממשרד התקשורת.

דודי קופל: כאמור, הממשלה מתנגדת להחלת דין הרציפות ממספר טעמים: אנחנו סבורים שרגולציה מהסוג הזה לא צריכה להיעשות בחקיקה ראשית, אלא באמצעות הרגולטור הייעודי שמופקד על העניין – המועצה לשידורי כבלים ולשידורי לוויין.

דודי קופל: הטעם השני הוא שאנחנו סבורים שקשה מאוד, עד בלתי אפשרי, לשלב בין הצעת החוק הזאת לבין הצעת החוק הממשלתית שמונחת כרגע לדיון בוועדה הזאת בעניין החבילה הצרה.

דודי קופל: זה גם ברמה המעשית וגם ברמה המהותית.

דודי קופל: מכיוון שככל שיש חבילה צרה, ולפי הצעת החוק הזאת, החבילה הצרה הזאת לא כוללת, למשל, את ערוץ הספורט הבסיסי ביותר, קשה לראות כיצד רשימת האירועים שמנויים בהצעת החוק הזאת יכולה להיכנס לתוך אותה חבילת בסיס.

אופיר אקוניס: אני מניח שנכריע בנושא החבילה הצרה עד סוף השבוע.

אופיר אקוניס: אנחנו נכריע בעניין עד סוף השבוע הזה בישיבה חשובה שאני מזמין את כולכם אליה, ביום חמישי בתל-אביב ב-9:30 בבוקר.

אופיר אקוניס: אז נהיה יותר חכמים ביום חמישי אחר הצהריים ונוכל לקדם בצורה הרבה יותר נבונה את הצעת החוק שלך.

יוליה שמאלוב-ברקוביץ: לא מבינה איך זה קשור.

אופיר אקוניס: משרד התקשורת אמר שיש קשר לחבילה הצרה.

אופיר אקוניס: הכול קשור בכול.

יואל חסון: איפה הישיבה תתקיים?

אופיר אקוניס: יצא סדר יום.

עידית חנוכה: חבר הכנסת חסון לא מקבל את זה.

יואל חסון: אני לא חבר ועדה.

אופיר אקוניס: נכון.

אופיר אקוניס: אתה יושב ראש הוועדה לביקורת המדינה.

דודי קופל: אני אנסה להסביר את הקשר גם ברמה המעשית וגם ברמה המהותית.

דודי קופל: ברמה המעשית יש רשימה לא קצרה של אירועי ספורט שצריכים להיות משודרים כברירת מחדל בתוך חבילת הבסיס.

דודי קופל: לפי הצעת החוק החבילה הצרה היא חבילה מאוד מצומצמת שלא כוללת, בין היתר, את ערוץ הספורט.

דודי קופל: רק כדי לסבר את האוזן בעוד בחבילת הבסיס כיום יש כ-50 ערוצים, חבילת הבסיס הצרה, לפי הצעת החוק הממשלתית, היא חבילה בת תשעה ערוצים, שמעט מהם הם ערוצי ספורט.

יואל חסון: מה אתה אומר בזה?

יואל חסון: אתה אומר רק שזה מרע את המצב, לא מועיל למצב.

דודי קופל: אני אומר שיש פה רשימה מאוד ארוכה של שידורי ספורט, וצריך לחשוב איך ניתן יהיה להעמיס את כל שידורי הספורט הללו על גבי חבילת הבסיס הצרה.

דודי קופל: זאת תהיה המשמעות של החיבור בין שתי הצעות החוק.

דודי קופל: אין משמעות אחרת.

יואל חסון: אני לא מבין על מה אתה מדבר, תסלח לי.

יואל חסון: מאוד הפתיע אותי כי לא הייתה לכם אותה עמדה לפני שנה.

דנה נויפלד: לפני שנה גם לא הייתה הצעה של חבילת בסיס צרה.

אופיר אקוניס: וגם אם הייתה אחרת זכותם לשנות את דעתם.

יוליה שמאלוב-ברקוביץ: סליחה, אני כבר לא הבנתי מה הצעת החוק.

יוליה שמאלוב-ברקוביץ: אתה מבין מה הצעת החוק?

אופיר אקוניס: אני בטוח שהוא מבין.

אופיר אקוניס: הוא לא צריך- -

יוליה שמאלוב-ברקוביץ: אני שואלת שאלה אמיתית בלי שום ציניות.

דודי קופל: העיקרון שעומד בבסיס הצעת החוק הזאת, ויתקן אותי חבר הכנסת חסון אם אני משבש משהו, שאירועי ספורט מרכזיים שמשתתפות בהם קבוצות ישראליות במפעלים בחו"ל או נבחרות ישראליות או רשימה ארוכה של אירועים שהוכרזו על-ידי המועצה – כל אלה ישודרו בחבילת הבסיס- -

דנה נויפלד: כי אי אפשר לגבות תשלום נוסף עבור צפייה באותו אירוע.

דודי קופל: מעבר לתשלום הבסיסי שנקבע.

יוליה שמאלוב-ברקוביץ: למה זה צריך להיות בערוץ הממלכתי?

יואל חסון: זה יותר מורכב.

אופיר אקוניס: זה הרבה יותר מורכב.

אופיר אקוניס: לטובת הערוץ הראשון אפשר לומר גם לפרוטוקול וגם לחברים שהגיעו לכאן, שהמשחק המרכזי בליגת העל משודר כל יום שני, וזוכה לשיעורי צפייה גבוהים, וגם לפעמים יש משחקים טובים.

אופיר אקוניס: לפעמים אני מוצא את עצמי רואה את קבוצתי מנצחת, שזה דבר נדיר, אבל זה קורה.

יואל חסון: איזו קבוצה אתה אוהד?

אופיר אקוניס: את מכבי תל-אביב.

יואל חסון: זה לא - -

אופיר אקוניס: אתה לא שמעת, אבל העירה חברת הכנסת ברקוביץ' למה זה לא בערוץ הממלכתי.

אופיר אקוניס: זאת הייתה שאלת ביניים לחבר הכנסת חסון.

אופיר אקוניס: אמרתי לה שהערוץ הראשון לקח על עצמו גם לשלם להתאחדות סכום יפה, והוא משדר את ליגת העל.

אופיר אקוניס: אבל חבר הכנסת חסון מדבר על מפעלים בינלאומיים – משחקים של קבוצות כמו מכבי חיפה בליגת האלופות או הפועל תל-אביב ומקומות אחרים.

אופיר אקוניס: דרך אגב, איפה שודר המשחק של הפועל תל-אביב?

דודי מלכא: בערוץ 10.

יואל חסון: אני הייתי באותו ערב בסיור בצפון, לא ראיתי.

דודי מלכא: היה משחק שלא שודר.

אופיר אקוניס: המשחק האחרון שבו ניצחה הפועל תל-אביב שודר בערוץ 10?

דודי מלכא: כן.

אופיר אקוניס: זה טוב, זה חינם לגמרי.

יואל חסון: אני רוצה לשאול את נציג משרד התקשורת, מבחינתך תהליך הסחר מכר שקיים היום בנושא קניית המשחקים והמכירה שלהם מקובל עליכם?

דודי קופל: ממש לא.

דודי קופל: לכן אמרתי בתחילת הדברים שיש רגולטור ייעודי שמופקד על העניין- -

יואל חסון: אבל כך הוא מנהל את העניינים היום.

דודי קופל: זה אני אשאיר לו- -

אופיר אקוניס: - - -

יואל חסון: אדוני היושב ראש, אי אפשר לזלזל בוועדה הזאת, עם כל הכבוד.

יואל חסון: אתה לא יכול לזלזל בחברי הכנסת בכך שאתה קושר דבר שאינו קשור בדבר השני.

יואל חסון: אל תקשור בין הדברים.

יואל חסון: תגיד את עמדתך העקרונית לגבי הצעת החוק הזאת.

יואל חסון: כל מה שאמרת לגבי החבילה הצרה, החבילה הרחבה, החבילה הבינונית, לא קשורה להצעת החוק הזאת.

יואל חסון: להפך, אם אתה שואל אותי, נתת סיבה יותר גדולה למה צריך להבטיח שלא ישלמו מעבר לכך.

אופיר אקוניס: אז תן לו להסביר.

יואל חסון: יותר נכון, אני יודע מה לא יהיה בחבילה הצרה.

דודי קופל: לדעתי, יש קשר ישיר בין הדברים, ואם יינתן לי להסביר, אסביר.

יואל חסון: הסברת ולא שכנעת.

דודי קופל: לא שכנעתי, ואני יכול לנסות לשכנע שוב.

אופיר אקוניס: בפעם האחרונה.

דודי קופל: אחד העקרונות שעומדים בבסיס חבילת הבסיס הצרה הוא שכל צופה ישלם בעבור מה שהוא צופה, ולא להעמיס על בסיס חבילת הבסיס שידורים שהאחד רוצה לצפות בהם, והאחר לא מעוניין לצפות בהם.

דודי קופל: על כן יש חבילה מאוד מצומצמת בחבילת הבסיס, שבהתאם למנגנון הוא לא באמת משלם עליה, אלא בעבור התשתית, ומעבר לכך- -

אופיר אקוניס: מה זאת אומרת, "לא באמת משלם"?

אופיר אקוניס: ודאי שהוא ישלם.

אופיר אקוניס: מר זרחיה, בדקה זו הופרעה הישיבה כאשר שני חברי כנסת קוראים עמודים 3-2 בעיתונך, ובודקים עמדות לגבי הצעת חוק אחרת.

יואל חסון: אני מבקש שיהיה כתוב שכל התמונות של חברי הכנסת היו חוץ מהתמונה שלי.

אופיר אקוניס: גם שלי, זה בסדר.

אופיר אקוניס: חבר הכנסת אקוניס וחסון לא בניגוד עניינים כי תמונותיהם לא מופיעות.

יואל חסון: לא זיהיתי את עצמי, אני מתנצל.

אופיר אקוניס: אתה ישנו?

יוליה שמאלוב-ברקוביץ: הוא חשב שזה מולה.

יואל חסון: מולה יצא פה יותר לבן ממני.

אופיר אקוניס: אני אעמוד על כך שההצעה הזאת, אם בכלל תגיע לכאן, תהיה בוועדת כלכלה ונוכל לקיים בה דיון רחב מאוד.

אופיר אקוניס: יכול להיות שגם אחרים ירצו אותה, אבל אני אעמוד על כך.

אופיר אקוניס: ננהל מאבק על כך בוועדת הכנסת אם יהיה צורך.

אופיר אקוניס: נחזור להצעת החוק הזאת.

דודי קופל: אחד העקרונות שעומדים בבסיס חבילת הבסיס הצרה היא שהצופה ישלם מחיר מינימלי שייתן לו מספר מצומצם מאוד של ערוצים.

דודי קופל: בגדול מדובר על חבילה של ערוצים ציבוריים: ערוץ 1, ערוץ 33, ערוץ 2, ערוץ 10 ועוד מספר ערוצים.

דודי קופל: מעבר לזה, צופה שירצה לצפות בשידורי ספורט ישלם בנפרד בעד שידורי ספורט; צופה שירצה סרטים, ישלם בנפרד בעד סרטים.

דודי קופל: לפי הצעת החוק הזאת, אנחנו מכניסים לתוך חבילת הבסיס גם שידורי ספורט.

דודי קופל: ממילא גם המחיר של חבילת הבסיס יעלה בעקבות הוספת שידורי הספורט לתוך חבילת הבסיס, וכך הפרנו את העיקרון שנמצא בבסיס חבילת הבסיס.

אופיר אקוניס: בסדר, אנחנו נכריע בעניין חבילת הבסיס וחלקה השני של הרפורמה בשוק הטלוויזיה עד סוף שבוע זה, ואז נדע לקשר בין הדברים: בין עמדת משרד התקשורת, והאם בכלל תגיע – אנחנו לא הכרענו בעניין.

אופיר אקוניס: יכול להיות שלא תגיע.

דודי קופל: - - -

אופיר אקוניס: הוא יקבל דיווח, הוא לא צריך לבוא בשביל זה לתל-אביב.

ניצן חן: אני רוצה לברך את יוזמי הצעת החוק.

ניצן חן: ההצעה הזאת היא הצעה ראויה, ויש לה גם על מה להסתמך בפרלמנטים בעולם.

ניצן חן: רק לאחרונה גילינו שבפרלמנט הבריטי הוקמה ועדה בראשות ה"יואל חסון" של בריטניה ששמו דייויד דייויס- -

אופיר אקוניס: מאיזו מפלגה הוא?

ניצן חן: מהלייבור.

ניצן חן: דובר על הרחבת שידורי הספורט – מה הציבור חייב לראות בערוצים הפתוחים בספורט הבריטי.

אופיר אקוניס: מה הוא מציע?

ניצן חן: הוא קובע רשימה של אירועים מוכרזים.

ניצן חן: אצלנו קוראים לזה "אירועים מוכרזים" ואצלם זה נקרא "יהלומי הכתר"- -

יואל חסון: הכול אצלם עם "כתר".

אופיר אקוניס: שומרים על מסורת.

אופיר אקוניס: ניצן חן: הצעת החוק הזאת שנולדה ביולי 2008 לא רק שהייתה ראויה, היא הייתה גם נכונה ובמקום, אבל מאז קרו כמה דברים: ראשית, הגוף המסמיך, מועצת הכבלים והלוויין, נכנס לבוקה ומבולקה שנקרא הסדרת שידורי הספורט בשורה של החלטות ברוח הצעת החוק.

אופיר אקוניס: לכן ברוב המובנים הצעת החוק במהותה באה לידי ביטוי בהחלטת הגוף המסדיר שמרחיבה את אירועי שידורי הספורט שצריכים להיות משודרים בערוצים נוספים, וקובעת כללים ותקנות.

אופיר אקוניס: לעומת עו"ד קופל – ואולי בניגוד לגוף מסמיך שאוהב סמכויות וכוח – אני אומר, הלוואי בחקיקה ראשית אפשר היה להסדיר את שוק הספורט בישראל.

אופיר אקוניס: אני סבור שאי אפשר.

אופיר אקוניס: זה כל כך מורכב, כל כך מסובך, כל כך רווי יצרים.

אופיר אקוניס: לכל קבוצה ולכל מפעל יש אינטרסים צולבים וסותרים לפעמים, יש זכויות קניין.

אופיר אקוניס: המועצה מתמודדת עכשיו עם עתירות לבג"ץ בדיוק בעניין הזה כדי ליישם את הצעת החוק של ארדן ושל חסון.

אופיר אקוניס: לכן זה לא ישים.

אופיר אקוניס: כדי להבין במה מדובר, ואיך מועצת הכבלים והלוויין הלכה לא רק ברוח הצעת החוק הזאת, אלא הרחיבה את הרשימה הזאת לרשימה שאין לה אח ורע בעולם מבחינת האירועים הספורטיביים שחייבים להיות משודרים בערוצים פתוחים.

אופיר אקוניס: כדי לסבר את האוזן כדי שנדע על מה מדברים, אני רוצה להעביר את המיקרופון ממועצת הכבלים והלוויין ומנהלת הסדרת השידורים כדי שתיתן מספר דוגמות, ומה הסיבה שחקיקה ראשית לא תפתור אותם.

שרון שמש: כבר ב-2002 המועצה פרסמה מדיניות בנושא של אירועים מוכרזים, כלומר אירועים שיש להם חשיבות ציבורית רבה, שכלל הציבור יזכה לצפות בהם, ואותם אירועים מותר לשדר רק בערוצים פתוחים.

שרון שמש: ערוצים פתוחים כוללים לא רק ערוצים ציבוריים וערוצים שיהיו במערך ה-DTT, אלא גם ערוצים שהיום מקבלים בחבילת הבסיס: ערוץ 5, ESPN וכדומה.

אופיר אקוניס: משלב מסוים?

שרון שמש: כן.

שרון שמש: בעיקרון המדיניות שלנו מתבססת על מסמכי מדיניות דומים באירופה.

שרון שמש: שם הסמכות קבועה בחקיקה ראשית.

שרון שמש: זאת אומרת הסמכות של הרגולטור לקבוע את אותה רשימת אירועים נקבע בחקיקה ראשית.

שרון שמש: אנחנו שאבנו את סמכותנו מכוח סעיף כללי שמסמיך את המועצה לקבוע מדיניות בנושא של שידורים.

שרון שמש: בכל אופן, הרשימה שנקבעה בשנת 2002 די דומה לרשימה שנקבעה בחו"ל.

שרון שמש: השידורים כוללים משחקים של נבחרות בוגרות, זה לא כלל את הנבחרת הצעירה; מונדיאל, חצאי גמר וגמר – כל משחק בהשתתפות נבחרת ישראל- -

אופיר אקוניס: במונדיאל אנחנו לא נהיה, לצערנו.

אופיר אקוניס: איפה המונדיאל ישודר?

שרון שמש: בערוץ 1.

אופיר אקוניס: יפה, אין בעיה.

אופיר אקוניס: החלקים המשמעותיים ישודרו בערוץ הראשון.

אופיר אקוניס: אז אנחנו כבר שמחים וטובי לב - -

יואל חסון: זה לא אותו דבר.

אופיר אקוניס: חשוב לי לדעת עכשיו כדי שלא נגיע לחודש יוני ונתחיל לקיים פה דיונים וויכוחים כפי שהיה בפעם הקודמת.

ניצן חן: בשני המונדיאלים הקרובים זה עדיין שייך לשידור הציבורי.

אופיר אקוניס: מעולה.

ששי אפרתי: זה נכון, בשני המונדיאלים הקרובים זכויות השידור בידינו, מתוקף החברות שלנו באיגוד השידור האירופי.

אופיר אקוניס: מצוין.

שרון שמש: ואתם מתכוונים לשדר את כל המשחקים או למכור מהם חלק לערוצים בתשלום?

ששי אפרתי: מכרנו במכרז 8 משחקים מתוך 64 של המונדיאל הקרוב.

ששי אפרתי: שרון שמש: למי?

ששי אפרתי: לרשת בערוץ 2- -

קריאה: זה גם ערוץ פרסומי.

אופיר אקוניס: זה בסדר, ערוץ 2 הוא ערוץ פתוח.

ששי אפרתי: יתר 56 המשחקים ישודרו בערוץ הראשון.

אופיר אקוניס: אנחנו מאוד מודים לך, הבשורה היא חשובה.

אופיר אקוניס: חברת הכנסת ברקוביץ', קיבלת תשובה על התפקיד של הערוץ הממלכתי הציבורי בהעברת משחקים אף על פי שנבחרת ישראל איננה במונדיאל כבר 40 שנה.

יוליה שמאלוב-ברקוביץ: לא כל כך קיבלתי תשובה, אבל לא משנה.

אופיר אקוניס: נאחל כאן לנבחרת ישראל להיות במונדיאל הבא.

יואל חסון: יש דיון בוועדת החינוך בשבוע הבא, איך ישראל לא הצליחה להגיע למונדיאל עד היום.

אופיר אקוניס: דיון מרתק.

אופיר אקוניס: אני אכנס ישיבה, איך לא בשנה שעברה לא הצליח לרדת מספיק גשם.

אופיר אקוניס: זה בערך אותו רציונל.

יואל חסון: - - -

אופיר אקוניס: זאת ועדת חקירה פרלמנטרית בעניין הזה?

יואל חסון: לא יודע, אולי אני אשקול לעשות ועדת חקירה ממלכתית.

יוליה שמאלוב-ברקוביץ: אני לא הבנתי על מה אתם צוחקים, הם צודקים.

יוליה שמאלוב-ברקוביץ: אסביר לך- -

אופיר אקוניס: את רוצה לעמוד על כבודה של ועדת החינוך לקיים את הדיון למה ישראל לא הגיעה למונדיאל?

יוליה שמאלוב-ברקוביץ: כן, כי זה עניין של השקעה בספורט במדינת ישראל, השקעה בצעירים.

יוליה שמאלוב-ברקוביץ: זאת הסיבה שלא הגענו.

יוליה שמאלוב-ברקוביץ: למה אתם צוחקים על זה?

אופיר אקוניס: בסדר, תודה.

אופיר אקוניס: בהזדמנות הזאת אני רוצה לשבח את רשות השידור על העמדה שהיא הביעה כאן כרגע.

יוליה שמאלוב-ברקוביץ: אבל אני לא יכולה לשבח אותם כי בסופו של דבר הם מכרו את זה.

אופיר אקוניס: למי?

אופיר אקוניס: הוא אומר שהוא מכר 8 משחקים לרשת, שהוא ערוץ פתוח.

אופיר אקוניס: מה זה מפריע לך?

אופיר אקוניס: זה ישודר בערוץ 2.

יוליה שמאלוב-ברקוביץ: הוא מכר.

אופיר אקוניס: אז מה?

אופיר אקוניס: הוא לא מכר את זה לערוץ סגור.

יוליה שמאלוב-ברקוביץ: - - -

אופיר אקוניס: זה לא יהיה paper view.

יוליה שמאלוב-ברקוביץ: - - -

יואל חסון: - - -

תומר קרני: התנאי במכרז היה שזה ישודר בערוץ פתוח בלבד.

תומר קרני: ערוץ 2 הוא ערוץ פתוח.

אופיר אקוניס: מצוין.

יואל חסון: כל עוד המכירה היא לערוצים כאלה זה בסדר גמור.

יוליה שמאלוב-ברקוביץ: השאלה אם רשת לא תמכור את זה אחרי זה לערוץ 5- -

אופיר אקוניס: לא, אסור, הוא לא יכול לגלגל את זה.

אופיר אקוניס: שרון, תני חלק מהרשימה כדי שנבין.

שרון שמש: בעניין המונדיאל הרשימה הקודמת דיברה על חצי גמר וגמר, ואנחנו דרשנו הרחבה למשחקים מרכזיים משמינית הגמר ומרבע גמר.

שרון שמש: כך גם לגבי אליפות אירופה בכדורגל שהדרישה הייתה רק לגבי חצי גמר וגמר.

שרון שמש: נבחרת ישראל הצעירה – עד שנת 2009 ניתן היה לשדר את זה בערוץ בתשלום, והייתה על כך ביקורת ציבורית רבה.

שרון שמש: אנחנו הרחבנו את הרשימה וקבענו שכל משחק בהשתתפות נבחרת ישראל הצעירה ישודר בערוץ פתוח.

שרון שמש: על החלטה זו אנחנו נתקפים בבג"ץ על-ידי ההתאחדות לכדורגל.

שרון שמש: גביע אופ"א שהיא ליגת אירופה וחצאי גמר וגמר בליגת האלופות דרשנו שישודרו בערוצים פתוחים, מה שלא דרשנו בעבר; בגביע המדינה בכדורגל עד היום הייתה דרישה לחצאי גמר וגמר בערוץ פתוח, ודרשנו גם משחק מרכזי משלב רבע הגמר.

שרון שמש: גם על זה אנחנו נתקפים היום בבג"ץ.

אופיר אקוניס: גמר גביע המדינה משודר בדרך כלל בערוץ הראשון, לא?

שרון שמש: אנחנו דורשים גם את המשחק המרכזי משלב רבע הגמר.

שרון שמש: התלבטנו גם לגבי שמינית הגמר, אבל לא רצינו לפגוע בהתאחדות הכדורגל, רצינו לאפשר להם לשחק את המשחקים שלהם.

שרון שמש: לגבי ליגת העל בכדורגל עד היום לא הייתה חובה מבחינת המועצה.

שרון שמש: זה לא נקבע בליסט ועוד יהיו החלטות פרטניות, אבל הרחבנו את הרשימה וקבענו שהמשחק המרכזי בכל מחזור משחקים ישודר.

שרון שמש: גם כשהיה paper view דרשנו שהמשחק המרכזי לא ישודר שם, אבל לא הכנסנו את זה ל-listed.

שרון שמש: לגבי כדורסל דרשנו שהמשחקים של הנבחרת הצעירה ונבחרת העתודה ישודרו בערוצים פתוחים; לגבי יורוליג ומפעלים אירופיים אחרים קבענו מדיניות קצת פחות נוקשה, וכך לגבי גביע המדינה בכדורסל – דרשנו משחק משלב רבע הגמר.

שרון שמש: כך לגבי ליגת העל בכדורסל – משחק מרכזי מכל מחזור.

שרון שמש: הייתה חובה מבחינת המועצה.

שרון שמש: הרחבנו את הרשימה וקבענו.

שרון שמש: דרשנו משחקים של כל הנבחרת הצעירה.

שרון שמש: לגבי היורוליג קבענו מדיניות פחות נוקשה וכך לגבי גביע המדינה בכדורסל- -

אופיר אקוניס: חבר הכנסת חסון, יש פה רשימה די סבירה.

ניצן חן: דרך אגב, אצל "יואל חסון" הבריטי הרשימה הרבה יותר מצומצמת, רק שתדע.

ניצן חן: זה רק חצי גמר וגמר כשבריטניה משתתפת במפעלים.

ניצן חן: אין רבע גמר ולא שמינית גמר.

ניצן חן: במובן הזה אני בעד שזה יהיה בחקיקה ראשית, כי זה יוריד הרבה בלגן מאתנו, אבל מצד שני זה לא ישים, לא ריאלי, ולכן צריך לתת לגוף המסדיר לטפל בעניין.

אופיר אקוניס: תודה.

אופיר אקוניס: הערות נוספות.

יואל חסון: אני אתייחס בסוף.

אופיר אקוניס: אין הערות, אתה יכול להתייחס עכשיו.

יואל חסון: אולי עוד מישהו רוצה להתייחס.

אופיר אקוניס: אף אחד לא ביקש.

אופיר אקוניס: אנחנו לא מחייבים לדבר כאן, אנחנו נותנים אפשרות.

אופיר אקוניס: בוועדה לביקורת המדינה זה קצת אחרת.

יואל חסון: קודם כול, שמעתי, ואני מסכים שבאופן עקרוני מאז הצעת החוק דברים קצת השתנו.

יואל חסון: אבל אנחנו עדיין על הקצה.

יואל חסון: לכן לדעתי, צריך להחיל את דין הרציפות; החלת דין רציפות היא לא קבלת החוק, אלא היא מעלה את הנושא לשלב נוסף של הידיינות.

יואל חסון: לדעתי, אחרי שנחיל דין רציפות יהיו הידיינויות בין המשרד לבינינו לקראת המליאה.

יואל חסון: אדוני היושב ראש, אני חושש שיקרה מצב שבעוד 5-4 חודשים נגיד לעצמנו, איך לא העברנו את הצעת החוק הזאת, כי הדברים שאולי חשבו להסדיר לא בטוח שיוסדרו ולא בטוח שיצליחו.

יואל חסון: אני פגשתי אנשים רלוונטיים לעניין, ובאמת השתכנעתי שזה דבר מורכב גם מבחינת האינטרסים של הקבוצות, גם מבחינת אטרקטיביות המשחקים שלפעמים משפיעה פה, אבל מצד שני גם מבחינת האינטרס הציבורי שעדיין צריך לשמור עליו.

יואל חסון: להגיד שמכיוון שהמערכת הרגולטורית מטפלת בזה יותר טוב, זה לא אומר שצריך לוותר על חקיקה ראשית ככלל, כי בסוף חקיקה ראשית היא המשמעותית.

יואל חסון: אני מציע שנצביע על דין רציפות ונגיע עם זה למליאה, ושם תהיה הכרעה.

יואל חסון: אני בינתיים אנהל מגעים עם הממשלה ואנסה להגיע להסכמות.

יואל חסון: ושוב, אין לי בעיה לתאם את הצעת החוק הזאת, להתקין אותה ולתקן אותה כדי שתתאים.

יואל חסון: לבוא בקביעה לא לתת לה עכשיו דין רציפות ולצאת מהמסלול של חקיקה ראשית, אני לא בטוח שזה נכון לטווח הארוך, אדוני היושב ראש.

אופיר אקוניס: תודה.

אופיר אקוניס: חברת הכנסת ברקוביץ'.

יוליה שמאלוב-ברקוביץ: אני מסכימה עם יואל חסון.

אופיר אקוניס: חבר הכנסת שי.

נחמן שי: אני חייב לא להסכים.

אופיר אקוניס: לא.

אופיר אקוניס: טוב, אני מחליט שלא נעלה היום להצבעה את נושא דין רציפות, ואני מציע שאת ההידברות שלך תעשה לפני כן, וכשתגיעו להסכמות פשוט נבוא לכאן ונצביע.

יואל חסון: - - -

אופיר אקוניס: לא.

אופיר אקוניס: תמשיך בהידברות.

אופיר אקוניס: אתה אמרת שיש לך רצון לשנות כמה דברים בעקבות הודעת הממשלה ומר חן וגברת נויפלד, כי השתכנעת שהיו שינויים מאז חודש יולי- -

יואל חסון: אני רוצה שיהיה ברור: מה שאמר נציג משרד התקשורת לא רלוונטי, בעיניי, להצעת החוק שלי.

יואל חסון: ניצן חן ושרון שמש ענו לעניין, אני מכיר את הנושאים האלה עוד קודם.

יואל חסון: אבל אני לא מבין למה לא לקיים הצבעה על דין רציפות.

אופיר אקוניס: כפי שהודעתי בתחילת הישיבה יש לנו דיון לגבי החבילות הצרות והרחבות – הכרעה שתתקבל פה עד סוף השבוע.

אופיר אקוניס: אנחנו נגיע להכרעה בעניין הזה עד סוף השבוע, כדאי שגם אתם תדעו וגם אתה.

אופיר אקוניס: אתה, אגב, מוזמן לישיבה הזאת כדי לשמוע מה התקבל שם.

אופיר אקוניס: לכן אני מציע שתעשו את ההידברות לפני כן, ואני מחיל פה את מה שהחלתי על ערוץ 10.

אופיר אקוניס: אנחנו לא נקיים פה את הדיון, זה לא המקום.

אופיר אקוניס: כשערוץ 10 ימצה את העניין שלו, כפי שהודעתי בישיבה הקודמת - -

נחמן שי: הוא מתקדם.

אופיר אקוניס: אני שמח לשמוע, אני אשמח לקבל את התוצאות של ההתקדמות.

אופיר אקוניס: כשערוץ 10 ימצה את העניין נחזור ונקיים דיון מחדש.

יואל חסון: אני לא מבין.

אופיר אקוניס: זאת ההחלטה- -

יואל חסון: גם אני יושב ראש ועדה, ואני יודע שדבר כזה צריך להביא להצבעה.

אופיר אקוניס: לא חייב.

אופיר אקוניס: אני לא חייב להעלות את זה להצבעה.

אופיר אקוניס: אני לא מעלה להצבעה, וכשתמצה את ההידברות נחזור לפה.

אופיר אקוניס: תודה, הישיבה נעולה.